b'\n_START_ARTICLE_\nSlavnik (gora)\n_START_PARAGRAPH_\nSlavnik je 1028 metrov visoka gora v Slovenski Istri - \xc4\x8ci\xc4\x8dariji. Deset metrov pod vrhom se nahaja Tumova ko\xc4\x8da na Slavniku._NEWLINE_Na vrh vodi ve\xc4\x8d ozna\xc4\x8denih poti. Po zahodnem pobo\xc4\x8dju gore se povzpnemo po polo\xc5\xbeni poti iz Pre\xc5\xa1nice, istrske vasice, stisnjene pod pobo\xc4\x8dja Slavni\xc5\xa1kega pogorja. Vzpon iz Pre\xc5\xa1nice je eden najla\xc5\xbejih vzponov na Slavnik, saj je pot v celoti polo\xc5\xbena in ve\xc4\x8dinoma poteka po senci gabrovih gozdov. Povpre\xc4\x8den pohodnik pot z vi\xc5\xa1insko razliko 560 m prehodi v dveh urah. V drugi polovici meseca maja ob poti cvetijo potonike, narcise in perunike.\n_START_SECTION_\nNaravni spomenik Slavnik\n_START_PARAGRAPH_\nVrh Slavnika s pobo\xc4\x8dji je od leta 1992 razgla\xc5\xa1en za naravni spomenik. Pisano kra\xc5\xa1ko travni\xc5\xa1ko vegetacijo sestavljajo tr\xc5\xbea\xc5\xa1ki svi\xc5\xa1\xc4\x8d, ko\xc5\xa1utnik, narcise kot tudi sredozemske gorske cvetice (Jacquinijev ranjak in zlati koren). Na Slavniku so celo prvi\xc4\x8d opisali in po cesarju poimenovali rastlino bledorumeni u\xc5\xa1ivec - Pedicularis friderici-augusti. Za zoologe je Slavnik zanimiv zaradi \xc5\xa1tevilnih redkih in endemi\xc4\x8dnih \xc5\xbeivalskih vrst (metuljev, strig, pajkov in drugih).'